|  |
| --- |
| PATVIRTINA |
| Klaipėdos lopšelio-darželio „Šaltinėlis“ |
| direktoriaus 2020 m. birželio 23 d. |
| įsakymu Nr. V-45 |

**KLAIPĖDOS LOPŠELIO-DARŽELIO „ŠALTINĖLIS“ KORUPCIJOS PREVENCIJOS**

**2020–2022 METŲ PROGRAMA**

**I SKYRIUS**

**BENDROSIOS NUOSTATOS**

1. Klaipėdos lopšelio-darželio „Šaltinėlis“korupcijos prevencijos 2020–2022 metų programa (toliau – Programa) parengta vadovaujantis Lietuvos Respublikos korupcijos prevencijos įstatymu, Lietuvos Respublikos nacionaline kovos su korupcija 2015–2025 metų programa, patvirtinta Lietuvos Respublikos Seimo 2015 m. kovo 10 d. nutarimu Nr. XII-1537 „Dėl Lietuvos Respublikos nacionalinės kovos su korupcija 2015–2025 metų programos patvirtinimo“, Lietuvos Respublikos vietos savivaldos ir Lietuvos Respublikos viešojo administravimo įstatymų nuostatomis, Klaipėdos miesto savivaldybės korupcijos prevencijos 2020–2022 metų programa, patvirtinta Klaipėdos miesto savivaldybės tarybos 2020 m. gegužės 28 d. sprendimu Nr. T2-136.

2. Programa skirta korupcijos prevencijai užtikrinti Klaipėdos lopšelyje-darželyje „Šaltinėlis“.

3. Programa siekiama šalinti prielaidas korupcijai atsirasti ir plisti, paskatinti visuomenę aktyviai reikšti nepakantumą korupcijai, teikti paramą numatytoms korupcijos prevencijos priemonėms įgyvendinti.

4. Programos strateginės kryptys yra:

4.1. korupcijos prevencija;

4.2. antikorupcinis švietimas.

5. Programa grindžiama korupcijos prevencija, visuomenės ir įstaigos darbuotojų antikorupciniu švietimu ir mokymu, siekiant kompleksiškai šalinti šio neigiamo socialinio reiškinio priežastis ir sąlygas.

6. Programa sudaroma trejiems metams ir įgyvendinama vadovaujantis Programos įgyvendinimo priemonių planu, kuriame numatytos prevencinės priemonės, skirtos išvengti socialinių, ekonominių grėsmių, ginti visuotinai pripažįstamas žmogaus teises, laisves bei viešąjį interesą, ir priemonės, skirtos gerinti antikorupcinį darbuotojų ir tėvų bendruomenės švietimą.

7. Korupcijos prevencija įgyvendinama vadovaujantis šiais principais:

7.1. teisėtumo – korupcijos prevencijos priemonės įgyvendinamos laikantis Lietuvos Respublikos Konstitucijos, įstatymų bei kitų teisės aktų reikalavimų ir užtikrinant pagrindinių asmens teisių ir laisvių apsaugą;

7.2. visuotinio privalomumo – korupcijos prevencijos subjektais gali būti visi asmenys;

7.3. sąveikos – korupcijos prevencijos priemonių veiksmingumas užtikrinamas derinant visų korupcijos prevencijos subjektų veiksmus, keičiantis subjektams reikalinga informacija ir teikiant vienas kitam kitokią pagalbą;

7.4. pastovumo – korupcijos prevencijos priemonių veiksmingumo užtikrinimas nuolat tikrinant ir peržiūrint korupcijos prevencijos priemonių įgyvendinimo rezultatus bei teikiant pasiūlymus dėl atitinkamų priemonių veiksmingumo didinimo institucijai, kuri pagal savo kompetenciją įgaliota įgyvendinti tokius pasiūlymus.

8. Programos paskirtis – užtikrinti įstaigos veiklos skaidrumą, atvirumą, teisinių ir antikorupcinių principų laikymąsi, ilgalaikėmis priemonėmis ir procedūromis užkirsti kelią korupcijos atsiradimui ir plėtrai.

9. Programos nuostatos yra privalomos visiems lopšelio-darželio darbuotojams.

10. Programoje nurodytų priemonių vykdymą kontroliuoja direktorius lopšelio-darželio Antikorupcijos darbo grupė.

11. Programoje vartojamos sąvokos atitinka teisės aktuose apibrėžtas sąvokas.

**II SKYRIUS**

**APLINKOS IR ANTIKORUPCINĖS VEIKLOS ANALIZĖ**

12. Vadovaujantis Lietuvos Respublikos korupcijos prevencijos įstatymu ir kitais teisės aktais lopšelyje-darželyje įgyvendintos ir įgyvendinamos šios Kovos su korupcija programos priemonės:

12.1. Sudaryta ir veikia nuolatinė Antikorupcijos darbo grupė, kurios sudėtis atnaujinama direktoriaus įsakymu.

12.2. Antikorupcijos darbo grupė įgyvendina korupcijos prevenciją, išskiria prioritetines ir kontrolės kryptis įgyvendinant priemones, didinančias korupcijos prevencijos veiksmingumą, svarsto organizacinius ir su įstaigos kovos su korupcija programos ir jos įgyvendinimo priemonių plano vykdymu susijusius klausimus.

12.3. Lopšelio-darželio „Šaltinėlis internetiniame puslapyje galima pareikšti savo nuomonę dėl korupcijos.

12.4. Antikorupcinis švietimas įtrauktas į Klaipėdos lopšelio-darželio „Šaltinėlis“ korupcijos prevencijos programos priemonių planą, siekiant plėtoti antikorupcinį požiūrį.

12.5. Įstaigos interneto svetainėje www.saltinelisklaipeda.lt korupcijos prevencijai skirtame skyriuje skelbiama Klaipėdos lopšelio-darželio korupcijos prevencijos programa, jos įgyvendinimo priemonių planas, programos įgyvendinimo metinė ataskaita, taip pat informacija apie korupcinio pobūdžio nusikalstamas veikas, pasiūlymų korupcijos prevencijos klausimais pateikimą, atsakingus už korupcijos prevenciją asmenis bei kita aktuali informacija.

**III SKYRIUS**

**PROGRAMOS TIKSLAI,** **UŽDAVINIAI IR VERTINIMO KRITERIJAI**

13. Programos strateginis tikslas – stiprinti korupcijos prevenciją ir kontrolę lopšelyje-darželyje, identifikuoti ir šalinti sąlygas, skatinančias korupcijos atsiradimą.

14. **Pirmasis tikslas** – **didinti visuomenės pasitikėjimą lopšeliu-darželiu, siekti didesnio procedūrų skaidrumo, viešumo, atskaitingumo visuomenei.**

Uždaviniai pirmajam Programos tikslui pasiekti:

14.1. pašalinti prielaidas, sudarančias sąlygas įstaigos darbuotojams pasinaudoti tarnybine padėtimi, įgyvendinti Nulinės tolerancijos korupcijai politiką (kai bus patvirtinta Steigėjo);

14.2. maksimaliai padidinti priimamų sprendimų viešumą ir skaidrumą, pagerinti informacijos sklaidą administracinių paslaugų teikimo ir viešųjų paslaugų administravimo teikimo srityje.

15. **Antrasis tikslas** – **ugdyti įstaigoje dirbančių ar einančių pareigas asmenų atsparumą korupcijai bei didinti gyventojų nepakantumą korupcijai.**

Uždaviniai antrajam Programos tikslui pasiekti:

15.1. padėti formuotis darbuotojų dorovinėms vertybėms, užtikrinti kūrybingą, geranorišką darbo aplinką, ugdyti pagarbą vienas kitam bei stiprinti darbuotojo autoritetą;

15.2. vykdyti darbuotojų antikorupcinį švietimą;

15.3. skelbti viešai informaciją apie Programos priemonių vykdymą ir kitą su korupcijos prevencija susijusią informaciją;

15.4. fiksuoti pranešimus apie korupcinio pobūdžio nusikalstamas veikas ir viešai skelbti informaciją apie tokių gautų pranešimų skaičių ir jų pateikimą teisėsaugos institucijoms;

15.5. nustatyti darbuotojų požiūrį į korupciją, įvertinti antikorupcinį potencialą.

16. **Trečiasis tikslas** – **užtikrinti skaidrų ir racionalų prekių, darbų ir paslaugų pirkimą bei Savivaldybės ir valstybės biudžeto lėšų efektyvų panaudojimą.**

Uždaviniai trečiajam Programos tikslui pasiekti:

16.1. sustiprinti viešųjų pirkimų priežiūrą, siekti sumažinti korupcijos pasireiškimo tikimybę įvairiuose viešųjų pirkimų etapuose;

16.2. užtikrinti skaidrų ir efektyvų įstaigos biudžeto lėšų panaudojimą.

17. Programoje nustatytų tikslų pasiekimas vertinamas pagal šiuos kokybę ir kiekybę apibūdinančius kriterijus:

17.1. įgyvendintų Programos priemonių skaičių;

17.2. neįgyvendintų Programos priemonių skaičių;

17.3. iki nustatytų terminų įgyvendintų priemonių skaičių;

17.4. anoniminių ir oficialių pranešimų apie galimai padarytas korupcinio pobūdžio nusikalstamas veikas teikiant paslaugas skaičiaus pokytį;

17.5. Įstaigos bendruomenės nuomonės tyrimų rezultatus, parodančius pasitikėjimą įstaiga;

17.6. renginių, skirtų antikorupciniam švietimui, ir jų dalyvių skaičių.

18. Kiekvienas konkretus korupcijos prevencijos ir antikorupcinio švietimo uždavinys ir priemonė vertinami pagal Programos priemonių plane nustatytus vertinimo kriterijus.

19. Už duomenų, reikalingų nustatyti, ar šie kriterijai pasiekti, surinkimą pagal kompetenciją atsako Programos priemonių plane nurodyti vykdytojai.

**IV SKYRIUS**

**PROGRAMOS ĮGYVENDINIMAS, ATSKAITOMYBĖ, KONTROLĖ, VERTINIMAS, KEITIMAS, PAPILDYMAS IR ATNAUJINIMAS**

20. Programai įgyvendinti sudaromas Programos įgyvendinimo 2020–2022 metų priemonių planas (priedas), kuriame numatomos korupcijos prevencijos priemonės, jų įgyvendinimo terminai, atsakingi vykdytojai, laukiami rezultatai, įgyvendinimo vertinimo kriterijai.

21. Už konkrečios Programos priemonės įgyvendinimą pagal kompetenciją atsako priemonių plane nurodyti vykdytojai.

22. Už korupcijos prevencijos priemonių įgyvendinimą, Programos įgyvendinimo organizavimą, kontrolę, metodinės pagalbos teikimą korupcijos prevencijos srityje atsako direktorius ir Antikorupcijos komisija.

23. Programos priemonių plano vykdymą kontroliuoja direktorius, o įgyvendina Antikorupcijos komisija.

24. Įgyvendinant Korupcijos prevencijos programos priemonių planus, būtina nuolatinė prevencinė kontrolė. Būtina kontroliuoti, kaip darbuotojai laikosi kovos su korupcija principų, kokių imasi veiksmų antikorupcinėms priemonėms įgyvendinti.

25. Programos įgyvendinimo priemonių vykdytojai pasibaigus metams, ne vėliau kaip iki kito mėnesio 10 d., pateikia įstaigos vadovui ataskaitą apie Programos priemonių įgyvendinimo eigą, veiksmingumą.

26. Už Programos įgyvendinimo priemonių koordinavimą atsakingas asmuo pasibaigus metams apibendrina iš vykdytojų gautą informaciją apie priemonių įgyvendinimą, jų veiksmingumą, pasiektus rezultatus ir susistemintus duomenis pateikia direktoriui. Apie įgyvendintas arba įgyvendinamas priemones direktorius skelbia savo metinėje veiklos ataskaitoje.

27. Programos rezultatyvumas nustatomas vadovaujantis kiekybės ir kokybės rodikliais:

27.1. korupcijos pasireiškimo tikimybės nustatymu lopšelyje-darželyje;

27.2. įvykdytų ir neįvykdytų Programos įgyvendinimo priemonių skaičiumi;

27.3. didėjančiu nepakantumu korupcijai, t. y. pranešimų apie galimus korupcinio pobūdžio nusikaltimus skaičiaus didėjimu;

27.4. surengtų kvalifikacijos kėlimo seminarų (kursų), kitų renginių kovos su korupcija klausimais ir juose dalyvavusių darbuotojų (asmenų) skaičiumi;

27.5. antikorupciniuose renginiuose dalyvavusių asmenų skaičiumi;

28. Pagrindiniu Programos įgyvendinimo rodikliu laikytinas išaugęs pasitikėjimas įstaiga.

29. Priemonių vykdytojai per vieną mėnesį nuo jiems priskirtos Programos įgyvendinimo priemonės įvykdymo termino pabaigos pateikia Antikorupcijos komisijai informaciją apie priemonių įgyvendinimo eigą ir pasiektus rezultatus.

30. Programos įgyvendinimo priemonių vykdytojai, atsižvelgdami į kintančias aplinkybes ir veiksnius, turinčius ar galinčius turėti įtakos Programos priemonėms įgyvendinti, teikia direktoriui bei Antikorupcijos komisijai motyvuotus pasiūlymus dėl įgyvendinamų Programos priemonių koregavimo ar pakeitimo efektyvesnėmis, detalizuodami jų tikslus, vykdymo procesą ir vertinimo kriterijus.

31. Įstaigos antikorupcijos komisija iki einamųjų metų III ketvirčio pabaigos gali teikti lopšelio-darželio direktoriui, o jis - savivaldybės merui bei Antikorupcijos komisijai pasiūlymus dėl Programos nuostatų, tikslų ir uždavinių atnaujinimo, priemonių plano keitimo ar (ir) pildymo. Pasiūlymai gali būti skelbiami Savivaldybės interneto svetainėje.

**VI SKYRIUS**

**BAIGIAMOSIOS NUOSTATOS**

32. Programa įsigalioja direktoriui patvirtinus įsakymu.

33. Su Programa ir priemonių planu supažindinami visi lopšelio-darželio darbuotojai. Atsakinga už supažindinimą raštinės administratorė.

34. Už Programos ir priemonių įgyvendinimą paskirti atsakingi asmenys, nesilaikantys šioje Programoje nustatytų reikalavimų, atsako pagal galiojančius Lietuvos Respublikos teisės aktus.

35. Kovos su korupcija programa skelbiama interneto svetainėje [www.saltinelisklaipeda.lt](http://www.saltinelisklaipeda.lt) skiltyje „Korupcijos prevencija“.

36. Šios Programos įgyvendinimo priemonių plano ataskaita skelbiama interneto svetainėje.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_